IZVJEŠĆE KOMISIJE VIJEĆU, EUROPSKOM PARLAMENTU, EUROPSKOM GOSPODARSKOM I SOCIJALNOM ODBORU I ODBORU REGIJA

O PROVEDBI DIREKTIVE 2000/53/EZ

O OTPADNIM VOZILIMA



ZA RAZDOBLJA 2008. – 2011. I 2011. – 2014.

1.Uvod

Direktivom 2000/53/EZ o otpadnim vozilima prvenstveno se nastoji spriječiti stvaranje otpada od vozila i njihovih dijelova kako bi se smanjilo krajnje odlaganje otpada i njegov ukupni utjecaj na okoliš. Osim toga, mjerama utvrđenima Direktivom nastoji se unaprijediti djelovanje na okoliš svih gospodarskih subjekata koji se bave vozilima tijekom njihova životnog vijeka, a posebno subjekata koji su izravno uključeni u obradu otpadnih vozila. Sve u svemu, u Direktivi o otpadnim vozilima slijedi se pristup kružnoga gospodarstva jer se potiče ekološki dizajn, predviđa uklanjanje opasnih tvari iz vozila i uspostavljaju visoki ciljevi za ponovnu uporabu / recikliranje / oporabu, čime se nastoji ponovno upotrijebiti vrijedne materijale iz otpadnih vozila, a dragocjene izvore zadržati u gospodarstvu.

Člankom 9. Direktive o otpadnim vozilima od država članica zahtijeva se da svake tri godine Komisiji dostave izvješće o provedbi Direktive na temelju upitnika utvrđenog Odlukom Komisije 2001/753/EZ. Upitnik se sastoji od dva dijela: prvi dio odnosi se na detalje o prenošenju Direktive u nacionalno zakonodavstvo, dok se u drugom dijelu nalaze informacije o stvarnoj provedbi Direktive. Komisija na temelju podataka koje dostave države članice sastavlja izvješće o provedbi za svako izvještajno razdoblje.

Ovo je treće izvješće o provedbi Direktive o otpadnim vozilima, a obuhvaća dva izvještajna razdoblja: od 21. travnja 2008. do 20. travnja 2011. i od 21. travnja 2011. do 20. travnja 2014. Prvo izvješće o provedbi obuhvaćalo je razdoblje od 21. travnja 2002. do 20. travnja 2005., a objavljeno je 2007.; drugo izvješće o provedbi obuhvaćalo je razdoblje od 21. travnja 2005. do 20. travnja 2008., a objavljeno je 2010.

Preciznost izvješćivanja i kvaliteta ovog trećeg izvješća o provedbi znatno su bolje u odnosu na prethodna izvještajna razdoblja. Sve su države članice dostavile Komisiji svoja izvješća o provedbi za razdoblje 2008. – 2011., a dvije države članice nisu dostavile izvješća za razdoblje 2011. – 2014. Dostavljeni podaci bili su potpuni i, ukupno gledano, zadovoljavajuće kvalitete. Komisija je te podatke nadopunila dodatnim podacima koji su joj bili dostupni, poput provjere podudarnosti nacionalnih mjera za provedbu Direktive o otpadnim vozilima.

Osim toga, prema Odluci Komisije 2005/293/EZ, podaci o ciljevima Direktive koji se odnose na ponovnu uporabu / recikliranje i ponovnu uporabu / oporabu moraju se objavljivati svake godine, a najkasnije 18 mjeseci od završetka referentne godine. U aktualnom izvješću u obzir se uzimaju i ti podaci.

2.Podaci o prenošenju Direktive o otpadnim vozilima u nacionalno zakonodavstvo

Direktiva o otpadnim vozilima prenesena je u nacionalno zakonodavstvo svih država članica. Iako se općenito smatra da je Direktiva dobro prenesena, u razdoblju 2008. – 2014. još je uvijek bilo u tijeku 15 postupaka zbog povrede zbog neusklađenosti nacionalnih provedbenih mjera, uključujući postupke iz prethodnog izvještajnog razdoblja koji su tada bili u tijeku. Predmeti protiv pet država članica upućeni su Sudu Europske unije, no svi su ti predmeti završeni. Od listopada 2015. nije pokrenut nijedan postupak zbog povrede koji bi se odnosio na Direktivu o otpadnim vozilima.

Više informacija o prenošenju pojedinačnih odredbi Direktive može se pronaći u nacionalnim izvješćima. Neki od zahtjeva Direktive (na primjer odredbe o sprečavanju, sakupljanju, ponovnoj uporabi i oporabi) mogu se prenijeti sporazumima. Tu su mogućnost upotrijebili Belgija, Italija, Luksemburg, Malta i Mađarska.

Irska i Ujedinjena Kraljevina upotrijebile su mogućnost izuzeća vozila proizvedenih u malim serijama i proizvođača takvih vozila od zahtjeva koji se odnose na prikladnost za ponovnu uporabu, recikliranje i oporabu, norme za označivanje i podatke o rastavljanju te izuzeće od obveze izvješćivanja.

Sve su države članice osim jedne izvijestile da su donijele mjere kojima se proizvođače vozila, zajedno s proizvođačima materijala i opreme, potiče da ograniče uporabu opasnih tvari u vozilima kako bi se olakšalo rastavljanje, ponovna uporaba i oporaba te kako bi se u vozila ugradila veća količina recikliranog materijala. Sve su države članice istaknule da se njihovim nacionalnim zakonima ograničava uporaba olova, žive, kadmija i heksavalentnog kroma u materijalima i komponentama vozila koja su stavljena na tržište nakon 1. srpnja 2003. u skladu s izuzećima navedenima u Prilogu II. Direktivi.

Sve su države članice koje su podnijele izvješće potvrdile da su poduzele potrebne mjere kojima se osigurava da gospodarski subjekti (u većini slučajeva to su proizvođači i/ili uvoznici vozila) uspostave sustave za sakupljanje otpadnih vozila i otpadnih rabljenih dijelova izvađenih tijekom popravka osobnih automobila, ako je to tehnički izvedivo. Potvrdile su i da su poduzele mjere kojima se osigurava odgovarajuća dostupnost objekata za sakupljanje; najmanje je šest država članica odredilo najveću udaljenost između mjesta sakupljanja ili najmanji broj takvih mjesta po gradu/regiji ili po broju stanovnika.

Sve su države članice izvijestile da su uspostavile sustav prema kojemu je predočenje potvrde o uništenju uvjet za odjavu otpadnog vozila. Četrnaest je država članica iskoristilo mogućnost da proizvođačima, trgovcima i sakupljačima dopuste izdavanje potvrda o uništenju u ime ovlaštenog postrojenja za obradu ako oni jamče da je otpadno vozilo dostavljeno u ovlašteno postrojenje za obradu.

Svi su sudionici izvijestili da su donijeli mjere kojima se omogućuje otprema otpadnih vozila u ovlašteno postrojenje za obradu bez ikakvih troškova za posljednjeg posjednika ili vlasnika. Međutim, u većini država članica otprema nije besplatna ako vozilo ne sadržava bitne komponente vozila ili sadržava otpad koji mu je dodan. Ova je mogućnost u skladu s Direktivom.

Sve su države članice potvrdile da zahtijevaju da nadležna tijela priznaju i prihvate potvrde o uništenju koje su izdale druge države članice.

U svim državama članicama organizacije ili poduzetnici koji obavljaju operacije obrade moraju imati dozvolu ili moraju biti registrirani pri nadležnim tijelima. Jedino su Italija i Ujedinjena Kraljevina iskoristile izuzeće od zahtjeva za dozvolu koje se primjenjuje na operacije oporabe otpada iz otpadnih vozila nakon što su pravilno obrađena u skladu s Direktivom o otpadnim vozilima uz obvezu godišnjeg inspekcijskog nadzora.

Sve su države članice osim jedne navele metode kojima potiču organizacije ili poduzetnike koji obavljaju operacije obrade da uvedu certificirane sustave upravljanja okolišem, poput sustava upravljanja okolišem i neovisnog ocjenjivanja EU-a (EMAS). Države članice provele su niz poticajnih mjera i mjera podrške u tu svrhu. Te mjere uključuju financiranje, smanjenje administrativnih obveza (primjerice smanjena učestalost i opseg nadzora, izuzeća od izrade planova upravljanja otpadom, lakše dobivanje statusa ovlaštenog postrojenja za obradu, smanjenje financijskih jamstava) i podršku u obliku dokumenata sa smjernicama, informacijskih letaka i tečajeva osposobljavanja.